Graco Švč. Marijos Gimimo bazilika

Graco Švč. Mergelės Marijos Gimimo bazilika (), arba Mariatrosto bazilika () – Romos katalikų parapijinė ir piligriminė bažnyčia Austrijoje, Graco mieste. Viena žymiausių piligrimystės vietų Štirijos federalinėje žemėje.
Tai antroji Švč. Mergelės Marijos šventovė pagal svarbą Štirijoje – po garsiosios Mariacelio bazilikos – ir viena iš keturių bazilikų regione, kartu su Sekau abatijos ir Reino vienuolyno bažnyčiomis. Taip pat yra Mariacelio piligrimų kelio, vedančio iš Eibisvaldo per Gracą į Mariacelį, dalis.

 Geografija ir istorija 
Graco Švč. Mergelės Marijos Gimimo bazilika yra įsikūrusi Purbergo kalvoje, Mariatrosto rajone, šiaurės rytinėje miesto dalyje.

Tai baroko stiliaus šventovė, pastatyta 1714–1724 m. pagal architektų Andrėjo Štengo (Andreas Stengg) ir jo sūnaus Johano Georgo Štengo (Johann Georg Stengg, 1689–1753) projektą. Pastatas išsiskiria dviem 61 m aukščio bokštais ir iš toli matomu kupolu. Bazilika apsupta buvusio vienuolyno pastatų, kuriuose iš pradžių gyveno pauliečiai (1708–1786 m.), vėliau – pranciškonai.
Piligrimystės tradicija šioje vietoje siekia XV a., kai čia buvo laikoma stebuklinga Švč. Mergelės Marijos statula, kilusi iš Reino vienuolyno. 1708 m. vietovę perėmė pauliečių ordinas, o 1714 m. buvo padėtas bažnyčios kertinis akmuo. Bažnyčios statyba baigta 1724 m., o vėliau ji perduota pranciškonams (1842–1996 m.). 1999 m. spalio 28 d. popiežius Jonas Paulius II suteikė bažnyčiai mažosios bazilikos titulą.

 Architektūriniai ir meniniai akcentai 

Bazilikos centrinė nava su aukštomis skliautuotomis lubomis, puoštais barokiniais ornamentais. Pagrindinis altorius išsiskiria auksuotais dekoro elementais, skulptūromis ir religiniais paveikslais. 
Šoninės koplyčios dekoruotos barokiniais altoriais su šventųjų atvaizdais. Freskos vaizduoja biblines scenas ir šventųjų gyvenimus, suteikdamos erdvei sakralinę atmosferą. Tai vėlyvasis barokas XVII–XVIII a. 
Graco bazilika garsėja:
 Feito Kėnigerio (Veit Königer; Vitus Kiniger) 1779 m. sakykla, laikoma vienu jo šedevrų.
 Lubų freskomis. Skliautai, kupolas ir šoninės sienos dekoruotos Luko fon Šramo (Lukas von Schram) ir Johano Baptisto Šeido (Johann Baptist Scheidt) 1733–1754 m. Šios bazilikos freskose Švč. Mergelė Marija vaizduojama kaip „Pagalbininkė pergalei“ (Helferin zum Sieg), o šis vaizdinys siejamas su užtarimu mūšyje prie Lepanto.
 Pagrindiniame altoriuje – Švč. Mergelės Marijos statula, sukurta apie 1465 m. ir 1695 m. atnaujinta baroko epochoje.  Statulėlė kilusi iš Reino cistersų vienuolyno ir buvo perkelta į Mariatrosto kalvą XVII a., kai pradėta statyti bažnyčia. Ji aprengiama votyviniais rūbais.

Iki bazilikos galima pakilti 216 laiptais, vadinamais Angelų ().  Laiptai pavadinti pagal „Viešpaties angelo“ maldą.

 Liudijimai 
Graco bazilikos centrinėje dalyje esanti Švč. Mergelės Marijos statula – vėlyvosios gotikos,  drabužiai priskiriami baroko epochai. Ji laikoma stebuklinga dėl daugybės istorinių liudijimų. 
Nuo XVII a. pradžios piligrimai pradėjo liudyti apie fizinius ir dvasinius išgijimus, įvykusius po maldos prieš šią statulą. Vienas iš žymiausių atvejų susijęs su Johanu Maksimilijanu fon Vilferstorfu (Johann Maximilian von Wilferstorff), kuris gavo statulą iš Reino vienuolyno. Pasak tradicijos, jo sunkiai sirgusi dukra buvo stebuklingai išgydyta po maldos prieš šią skulptūrą. Šis įvykis paskatino didelį piligrimų antplūdį į Mariatrostą, tarp jų – ir iš tolimesnių regionų, tokių kaip Vengrija ar Kroatija.

 Galerija 

 Šaltiniai 

Kategorija:Austrijos bažnyčios
Kategorija:Bazilikos
Kategorija:Architektūros paminklai
Kategorija:Katalikų piligriminės vietos